PMIndiaData/PMIndiaSum huggingface dataset:
राष्ट्रीय युवा सशक्तीकरण कार्यक्रम योजना सुरू ठेवायला केंद्रीय मंत्रिमंडळाची मान्यता

राष्ट्रीय युवा सशक्तीकरण कार्यक्रम योजना 2017-18 ते 2019-20 या काळासाठी सुरूच ठेवायला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आज झालेल्या बैठकीत मान्यता देण्यात आली. यासाठी ईएफसीच्या शिफारसीनुसार 1160 कोटी रुपयांची तरतूद आहे. वित्त मंत्रालय आणि नीती आयोगाशी सल्लामसलत केल्यानंतर राष्ट्रीय युवा सशक्तीकरण कार्यक्रमाच्या अंब्रेला योजनेअंतर्गत आठ योजना आणण्यात आल्या. या योजनेत सुयोग्य ताळमेळ राखून त्या अधिक प्रभावी ठराव्यात तसेच उपलब्ध संसाधनातून उत्तम परिणाम साधण्यासाठी मदत व्हावी हे यामागचे उद्दिष्ट आहे. 15-29 वयोगटातले युवक हे या योजनांचे लाभार्थी आहेत. विशिष्ट वयोगटासाठी निर्माण केलेला कार्यक्रम असेल त्यासाठी 10 ते 19 हा वयोगट आहे. नेहरू युवा केंद्र संघटन, नॅशनल युथ कॉर्प्स, युवा आणि किशोर विकासासाठी राष्ट्रीय कार्यक्रम, आंतरराष्ट्रीय सहकार्य, युथ हॉस्टेल, स्काऊट ॲण्ड गाईड संस्थांना सहाय्य, राष्ट्रीय शिस्तपालन योजना आणि राष्ट्रीय युवा नेते कार्यक्रम या आठ उपयोजनांचा राष्ट्रीय युवा सशक्तीकरण कार्यक्रमाअंतर्गत समावेश आहे.
रेल्वे कर्मचाऱ्यांना उत्पादकता संलग्न बोनस द्यायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 2017-18 या आर्थिक वर्षासाठी सर्व पात्र अराजपत्रित रेल्वे कर्मचाऱ्यांना (आरपीएफ/आरपीएसएफ कर्मचारी वगळून) 78 दिवसांच्या वेतनाएवढा उत्पादकता संलग्न बोनस द्यायला मंजुरी दिली. यामुळे बोनस म्हणून 2044.31 कोटी रुपयांचा आर्थिक बोजा पडणार आहे. पात्र अराजपत्रित रेल्वे कर्मचाऱ्यांना उत्पादकता संलग्न बोनस देण्यासाठी वेतन गणना मर्यादा मासिक 7,000 रुपये निर्धारित आहेत. प्रत्येक पात्र रेल्वे कर्मचाऱ्याला 17,951 रुपये कमाल रक्कम मिळेल. सुमारे 11.91 लाख अराजपत्रित रेल्वे कर्मचाऱ्यांना या निर्णयाचा लाभ मिळेल. देशभरातील सर्व अराजपत्रित रेल्वे अधिकाऱ्यांना (आरपीएफ/आरपीएसएफ कर्मचारी वगळून) उत्पादकता संलग्न बोनस मिळणार आहे. दरवर्षी दसऱ्यापूर्वी उत्पादकता संलग्न बोनस पात्र रेल्वे कर्मचाऱ्यांना दिला जातो. यावर्षीही दसऱ्यापूर्वी या निर्णयाची अंमलबजावणी होईल. या निर्णयामुळे रेल्वे कर्मचाऱ्यांना रेल्वेचे कामकाज सुधारण्यासाठी प्रोत्साहन मिळेल.
पंतप्रधान उद्या प्रयागराज मध्ये कुंभमेळ्याला भेट देणार

पंतप्रधान श्री नरेंद्र मोदी उद्या प्रयागराज येथे कुंभमेळ्याला भेट देतील. कुंभमध्ये पंतप्रधान स्वच्छ कुंभ स्वच्छ आभार या कार्यक्रमात सहभागी होतील, हा कार्यक्रम पेयजल आणि स्वच्छता मंत्रालयाच्या द्वारे आयोजित करण्यात आला आहे. यावेळी पंतप्रधान स्वच्छ कुंभ स्वच्छ आभार पुरस्कार सफाई कर्मचारी, स्वच्छाग्रही, पोलीस कर्मचारी तसेच नाविक यांना प्रदान करतील. यावेळी स्वच्छ सेवा सन्मान बेनिफिट पॅकेजचे डिजिटल अनावरण करण्यात येईल. यानंतर पंतप्रधान उपस्थित समुदायाला संबोधित करतील. तसेच यावेळी पंतप्रधान त्रिवेणीसंगमावर स्नान करतील तसेच प्रयागराज मध्ये सफाई कर्मचाऱ्यांशी संवाद साधतील. या वर्षीच्या प्रयागराज येथे आयोजित कुंभमेळ्यामध्ये स्वच्छ भारत उपक्रम तसेच स्वच्छतेवर अभूतपूर्व लक्ष देण्यात आले होते. स्वच्छ कुंभ स्वच्छ आभार पुरस्कार देऊन पंतप्रधान स्वच्छ कुंभ आयोजित करण्यासाठी झटत असलेल्या लोकांचा सत्कार करतील.